Waze får visning af ladestationer

Er man Waze-bruger, og samtidig har en elbil, så bliver ruteplanlægningen markant lettere. Den Google-ejede navigation, der baserer sig primært på brugerdata, får nemlig visning af ladestationer og deres data inden længe.

Waze præsenterede nyheden på deres blog forleden, hvor de også har delt nedenstående skærmbilleder af funktionen. Ladestationerne vil blive vist både undervejs og ved planlægning af ruter. Stationerne kan søges efter og navigeres direkte til, ligesom der kan tilføjes et stop, ved at klikke på den nye ‘EV’-knap i app’en.

Data i Waze er primært baseret på indberetninger fra brugere, hvilket også bliver muligt med ladestandere. Tilføjes der nye stiktyper eller flere ladepunkter på en station, så forventes det derfor at den data lynhurtigt vil blive indberettet og derved tilgængeligt for andre brugere.

Storebror Google Maps har haft lignende funktionalitet i knap et år, hvor ladestationer ligeledes er synlige. Fornyligt er den app også begyndt at vise elbilister den mest strømbesparende rute.

Waze oplyser i deres udmelding, at funktionen ruller ud over de næste par uger.

Waze får visning af ladestationer